# Ο Θεσμός της Μαθητείας

Ως **Μαθητεία** ορίζεται το εκπαιδευτικό σύστημα στο οποίο ο μαθησιακός χρόνος εναλλάσσεται μεταξύ χώρου εργασίας και εκπαιδευτικής δομής. Ο μαθητευόμενος συνδέεται µε Σύμβαση Μαθητείας µε τον εργοδότη, λαμβάνει αμοιβή ή επίδομα, σύμφωνα µε την ισχύουσα νομοθεσία, και έχει ασφαλιστική κάλυψη. Η Μαθητεία υλοποιείται με βάση πρόγραμμα μάθησης το οποίο επιμερίζεται στον χώρο εργασίας και στην εκπαιδευτική δομή. Ο εργοδότης αναλαμβάνει να παράσχει στον μαθητευόμενο εκπαίδευση στο χώρο εργασίας, σύμφωνα με καθορισμένο πρόγραμμα, το οποίο, σε συνδυασμό με το πρόγραμμα μάθησης στην εκπαιδευτική δομή, οδηγεί σε πιστοποίηση των γνώσεων και δεξιοτήτων που απέκτησε ο μαθητευόμενος και οδηγεί σε συγκεκριμένη ειδικότητα.

**Η μαθητεία απευθύνεται σε ενήλικους με στόχο:**

* την αφομοίωση απαραίτητων επαγγελματικών γνώσεων και δεξιοτήτων
* την ετοιμότητα ανταπόκρισης στις απαιτήσεις αυτής της μορφής μάθησης

**Η μαθητεία διεξάγεται με βάση συγκεκριμένο Πρόγραμμα Σπουδών έτσι ώστε να:**

* επιτυγχάνονται συγκεκριμένα μαθησιακά αποτελέσματα
* επιτυγχάνεται συνεργασία εκπαιδευτικής δομής - εργοδότη
* αποτελεί δικλείδα ασφαλείας για την ορθή εφαρμογή της διαδικασίας τόσο στο σχολείο όσο και στο χώρο εργασίας.

**Στη μαθητεία προβλέπεται ημερήσια αποζημίωση και ασφάλιση για:**

* ομαλοποίηση της μετάβασης των αποφοίτων των Επαγγελματικών Λυκείων από την εκπαίδευση στο επάγγελμα και εξοικείωσή τους με τις υποχρεώσεις και τα δικαιώματα των εργαζόμενων.
* αφομοίωση επαγγελματικής κουλτούρας δέσμευσης των εργοδοτών στην εκπαίδευση των μαθητευομένων.

**Η αναβάθμιση και διεύρυνση του θεσμού της μαθητείας αποτελεί μία στρατηγική κατεύθυνση του Εθνικού Στρατηγικού Πλαισίου για την Αναβάθμιση της Επαγγελματικής Εκπαίδευσης και Κατάρτισης και της Μαθητείας καθώς και για την ενίσχυση της ελκυστικότητάς της. Επίσης η μαθητεία αποτελεί μία εναλλακτική διαδρομή για αποφοίτους ΕΕΚ στο πλαίσιο της αναβάθμισης των επαγγελματικών τους προσόντων**

Κατά την εφαρμογή του **«Μεταλυκειακού έτους – τάξης Μαθητείας» στην Ελλάδα** θα εφαρμοστεί το δυικό σύστημα εκπαίδευσης (μαθητείας) με συνολική διάρκεια του προγράμματος εννέα (9) μήνες και θα περιλαμβάνει: α) μαθητεία με εκπαίδευση στο χώρο εργασίας και β) μαθήματα Ειδικότητας στη σχολική μονάδα, αντίστοιχα.

Αναλυτικότερα κατά τη διάρκεια του «Μεταλυκειακού Έτους-Τάξης Μαθητείας» θα πραγματοποιηθούν:

**Α. «Πρόγραμμα εργαστηριακών μαθημάτων της ειδικότητας»** συνολικής διάρκειας διακοσίων τριών **(203) ωρών, οι οποίες πρέπει να πραγματοποιηθούν απαραίτητα**. Το πρόγραμμα αυτό διδάσκεται μία (1) ημέρα την εβδομάδα για επτά (7) διδακτικές ώρες από εκπαιδευτικό προσωπικό του Υπουργείου Παιδείας, Έρευνας και Θρησκευμάτων, σε σχολικές μονάδες ΕΠΑ.Λ ή/και σε Εργαστηριακά Κέντρα (ΕΚ).

**Β. «Πρόγραμμα εκπαίδευσης στο χώρο εργασίας»**, διάρκειας είκοσι οκτώ (28) ωρών εβδομαδιαίως, επιμερισμένο σε τέσσερις (4) ημέρες για **9 μήνες,** εξαιρουμένων των εβδομάδων που περιλαμβάνουν επίσημες αργίες και του χρονικού διαστήματος που ο εργοδότης παραμένει κλειστός.

# Ειδικότητες της «Τάξης Μαθητείας»

Οι ειδικότητες ανά τομέα που θα προσφερθούν στο Μεταλυκειακό Έτος – Τάξη Μαθητείας της σχολικής περιόδου 2018-19 είναι οι ακόλουθες:

|  |  |
| --- | --- |
| **Τομείς** | **Ειδικότητες** |
| Τομέας Γεωπονίας, Τροφίμων και Περιβάλλοντος | Τεχνικός Φυτικής Παραγωγής |
|  | Τεχνικός Τεχνολογίας Τροφίμων και Ποτών |
| Τομέας Διοίκησης και Οικονομίας | Υπάλληλος Διοίκησης και Οικονομικών Υπηρεσιών |
|  | Υπάλληλος Τουριστικών Επιχειρήσεων |
| Τομέας Δομικών Έργων, Δομημένου Περιβάλλοντος και Αρχιτεκτονικού Σχεδιασμού | Τεχνικός Δομικών Έργων και Γεωπληροφορικής |
| Τομέας Εφαρμοσμένων Τεχνών | Γραφικών Τεχνών |
|  | Συντήρηση Έργων Τέχνης |
| Τομέας Ηλεκτρολογίας, Ηλεκτρονικής και Αυτοματισμού | Τεχνικός Ηλεκτρολογικών Συστημάτων, Εγκαταστάσεων και Δικτύων |
|  | Τεχνικός Ηλεκτρονικών και Υπολογιστικών Συστημάτων, Εγκαταστάσεων, Δικτύων και Τηλεπικοινωνιών |
| Τομέας Μηχανολογίας | Τεχνικός Οχημάτων |
|  | Τεχνικός Εγκαταστάσεων Ψύξης Αερισμού και Κλιματισμού |
|  | Τεχνικός Μηχανολογικών Εγκαταστάσεων και Κατασκευών |
| Τομέας Πληροφορικής | Τεχνικός Εφαρμογών Πληροφορικής |
|  | Τεχνικός Η/Υ και Δικτύων Η/Υ |
| Τομέας Υγείας - Πρόνοιας - Ευεξίας | Βοηθός Νοσηλευτή |
|  | Βοηθός Ιατρικών –Βιολογικών Εργαστηρίων |
|  | Βοηθός Βρεφονηπιοκόμων |
|  | Βοηθός Φυσικοθεραπευτή |
|  | Αισθητικής Τέχνης |
|  | Κομμωτικής Τέχνης |

Το Πρόγραμμα Σπουδών Μαθητείας που θα εφαρμοστεί στο Μεταλυκειακό Έτος – Τάξη Μαθητείας είναι εγκεκριμένο από το ΙΕΠ και πληροί τις προδιαγραφές ποιότητας, με βάση το διαμορφωμένο Πλαίσιο Ποιότητας, καθώς και τα κριτήρια, τα οποία είναι συμβατά με τα ισχύοντα αντίστοιχα πιστοποιημένα επαγγελματικά περιγράμματα του Ε.Ο.Π.Π.Ε.Π.

**Πληροφορίες σχετικά με το Μεταλυκειακό Έτος – Τάξη Μαθητείας :**

**ΔΔΕ Αχαΐας – κ. Ραβασόπουλος Γεώργιος - 2610465882**